РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/133-13

04. април 2013. године

Б е о г р а д

З А П И С Н И К

16. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 02. АПРИЛА 2013. ГОДИНЕ

 Седница је почела у 14, 15 часова.

 Седницом је председавала Милица Дроњак, председница Одбора.

 Седници су присуствовали чланови Одбора: Нинослав Гирић, Миланка Јевтовић Вукојичић, Ранка Савић, Мирјана Драгаш, Мирослав Маркићевић, Саша Дујовић, Сања Чековић и Славица Савељић, као и Бранка Каравидић (Јована Јоксимовић).

 Седници нису присуствовали чланови Одбора: Александар Пејчић, Љиљана Лучић, Александар Радојевић, Љиљана Миладиновић, Душица Морчев и Иван Бауер.

 Седници су поред чланова Одбора, присуствовали народни посланици: Небојша Стефановић и Елвира Ковач.

 Седници су испред Министарства рада, запошљавања и социјалне политике присусутвовали Зоран Мартиновић, државни секретар и Љиљана Џувер, помоћница министра.

 На предлог председнице Одбора, усвојен је следећи

Д н е в н и р е д:

 1. Разматрање Предлога закона о изменама и допунама Закона о раду, у појединостима,

2. Разматрање Предлога закона о изменама и допунама Закона о

 професионалној рехабилитацији и запошљавању особа са инвалидитетом, у појединостима,

3.Усвајање закључака са јавног слушања одржаног на тему „Положај ратних ветерана у Србији“,

4. Разно.

Пре преласка на разматрање утврђеног дневног реда, усвојен је без примедби записник 15. седнице Одбора, одржане 19. марта 2013. године.

 Прва тачка дневног реда **– Разматрање Предлога закона о изменама и допунама Закона о раду, у појединостима**

 Председница је подсетила да је Одбор на 15. седници, већином гласова одлучио да предложи Народној скупштини да у начелу прихвати Предлог законаоизменама и допунама Закона о раду. Рекла је да је на Предлог закона поднето 10 амандмана, као и да Одбор није добио мишљење Владе о поднетим амандманима.

 Народни посланик Небојша Стефановић као предлагач закона је истакао да поднети амандмани указују на добру намеру подносилаца да се текст Предлога закона поправи, као и на њихову заинтересованост за ову тему, поготово ако се узме у обзир да Предлог закона има само два члана. Изнео је своје мишљење о поднетим амандманима и рекао да су за њега, као предлагача, прихватљива два. Први је на члан 2. став 3, који је поднела народна посланица Биљана Пантић Пиља и који је номотехничке природе, а предлаже се да уместо термина „отказ“ стоји „решење о отказу“, што је у правном смислу прецизније. Други је на члан 2, који су заједно поднели народни посланици Милица Војић Марковић, Донка Бановић и Александар Пејчић, а који се односи на продужење рока са 15 на 30 дана, у којем жена којој је уручен отказ, а установи да је у другом стању, може да се обрати послодавцу. За остале амандмане је рекао да их није прихватио јер представљају велико проширење права (амандман Р. Савић), оптерећење за послодавца тј. привреду, предмет амандмана је регулисан другим законом (амандман Д. Милисављевић), односно да је неприхватање повољније за запослену жену (потврду поред лекара може да да и други орган нпр. Комисија, односно да се не ограничи рок за изјашњење о коришћењу права).

 У дискусији су учествовали: Славица Савељић, Небојша Стефановић и Елвира Ковач.

 Славица Савељић је поводом амандмана Олгице Батић на члан 1, затражила разјашњење због чега предлагач закона не жели да прихвати понуђено решење – да послодавац запосленој жени обезбеди право да до истека две године од дана рођења детета, може да има паузу у току дневног рада, у трајању од 90 минута, ради дојења и неговања свог детета, ако дневно радно време износи шест и више часова.

 Небојша Стефановић је одговорио да се ова бенефиција, уколико се користи до годину дана од дана рођења детета, рачуна у радно време, а уколико се користи у другој години детета, не рачуна се у радно време и самим тим се по том основу не исплаћује накнада, али с обзиром на то да би послодавац био дужан да дозволи ову паузу, у извесном смислу би ово ипак ишло на терет послодавца, са чим се предлагач закона не слаже.

 Елвира Ковач је поводом амандмана на члан 1, који је заједно поднела са Ласлом Варгом, Балинтом Пастором, Арпадом Фремондом и Золтаном Пеком, а који се односи на повећавање поменуте паузе за дојење бебе са 90 на 120 минута, рекла да је ово реалан захтев, ако се узму у обзир различите околности са којима мајка која жели да доји своје дете, може да се суочи.

 Небојша Стефановић је у објашњењу изнео претпоставку да појединим мајкама не би било довољно ни амандманом предложених 120 минута, уколико то зависи од различитих околности и потреба, међутим сматра да је решење од 90 минута које је предложио, у већини случајева сасвим прихватљиво, поготово кад се овој паузи дода и обавезних 30 минута паузе, на коју сваки запослени у току радног времена има право, што онда укупно износи 120 минута. Осим тога, истакао је да је ова пауза за дојење детета, предвиђена само за оне мајке које саме процене и одлуче да се врате на посао пре истека 12 месеци. Међутим, уколико се праћењем и анализирањем ефеката спровођења овог закона у наредних шест месеци покаже његова употребљивост, односно оптимална примена, спреман је да подржи и предлог за повећање ове паузе.

 Одбор је размотрио амандмане поднете на Предлог закона о изменама и допунама Закона о раду и Народној скупштини подноси

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандмане које су на Предлог закона о изменама и допунама Закона о раду, поднели народни посланици: Елвира Ковач, Ласло Варга, Балинт Пастор, Арпад Фремонд, Золтан Пек, Олгица Батић, Душан Милисављевић, Бранка Каравидић, Милица Војић Марковић, Донка Бановић, Бојана Божанић, Милан Лапчевић, Александар Пејчић, Биљана Пантић Пиља и Ранка Савић.

I

 Одбор је одлучио већином гласова да предложи Народној скупштини да прихвати следеће амандмане:

 - на члан 2. став 3. који је поднела народна посланица Биљана Пантић Пиља (8 за, 2 није гласало);

 - на члан 2. који су заједно поднели народни посланици Милица Војић Марковић, Донка Бановић и Александар Пејчић (7 за, 3 није гласало).

 Предлагач закона је прихватио наведене амандмане.

II

 Одбор је одлучио већином гласова да предложи Народној скупштини да не прихвати следеће амандмане:

 - на члан 1. који су поднели заједно народни посланици Елвира Ковач, Ласло Варга, Балинт Пастор, Арпад Фремонд и Золтан Пек (1 за, 3 против, 1 уздржан, 5 није гласало);

 - на члан 1. који је поднела народна посланица Олгица Батић (1 за, 4 против, 5 није гласало);

 - на члан 1. који је поднео народни посланик Душан Милисављевић (1 за, 3 против, 1 уздржан, 5 није гласало);

 - на члан 1. који је поднела народна посланица Бранка Каравидић (2 за, 3 против, 5 није гласало);

 - на члан 1. који су поднели заједно народни посланици Милица Војић Марковић, Донка Бановић, Бојана Божанић, Милан Лапчевић и Александар Пејчић (1 за, 1 против, 8 није гласало);

 - на члан 2. који је поднео народни посланик Душан Милисављевић (1 за, 2 против, 7 није гласало);

 - на члан 2. који су поднели заједно народни посланици Бојана Божанић и Милан Лапчевић (1 против, 9 није гласало);

 - на члан 2. који је поднела народна посланица Ранка Савић, са исправком (3 против, 7 није гласало).

 Предлагач закона није прихватио наведене амандмане.

 За известиоца Одбора на седници Народне скупштине, одређена је Милица Дроњак, председница Одбора.

 Друга тачка дневног реда **–** **Разматрање Предлога закона о изменама и допунама Закона о професионалној рехабилитацији и запошљавању особа са инвалидитетом, у појединостима**

Председница је подсетила да је Одбор такође на 15. седници, већином гласова одлучио да предложи Народној скупштини да у начелу прихвати Предлог законаоизменама и допунама Закона о професионалној рехабилитацији и запошљавању особа са инвалидитетом, као и да је на Предлог закона поднето 20 амандмана, о којима је Влада доставила своје мишљење.

Зоран Мартиновић је рекао да је Влада, у својству предлагача закона, прихватила један амандман, и то Снежане Стојановић Плавшић на члан 8. Предлога закона, који је по садржају исти као још пет амандмана других подносилаца, а кад су у питању средства која би се трошила из буџетског фонда, ово решење не одступа од оног понуђеног Предлогом закона. Осим тога, рекао је да се највећи број амандмана односи на увођење могућности финансирања и услуга персоналне асистенције. Објаснио је да је ово право из другог закона, а да и овај закон предвиђа одређени облик асистенције, али да би се увођењем термина персоналне асистенције у област рада, одступило од суштине овог закона, а то је запошљавање особа с инвалидитетом и подршка на радном месту. Поменуо је и да су решења предложена одређеним амандманима, у супротности с оним што је био један од циљева овог закона, а то је усклађивање са прописима о контроли државне помоћи.

 Одбор је размотрио амандмане поднете на Предлог закона о изменама и допунама Закона о професионалној рехабилитацији и запошљавању особа са инвалидитетом и Народној скупштини подноси

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандмане које су на Предлог закона о изменама и допунама Закона о професионалној рехабилитацији и запошљавању особа са инвалидитетом, поднели народни посланици: Јудита Поповић, Радмила Геров, Миљенко Дерета, Зоран Остојић, Кенан Хајдаревић, Снежана Стојановић Плавшић, Весна Ковач, Мирјана Драгаш, Стефана Миладиновић, Весна Јовицки, Ђорђе Милићевић, Биљана Хасановић Кораћ, Теодора Влаховић, Бојан Костреш, Драган Андрић, Ђорђе Стојшић, Олена Папуга, Карољ Чизик, Горица Гајић, Душица Морчев, Милица Војић Марковић, Донка Бановић, Бојана Божанић и Злата Ђерић.

I

 Одбор је одлучио већином гласова да предложи Народној скупштини да прихвати следећи амандман:

 - на члан 8, који је поднела народна посланица Снежана Стојановић Плавшић (8 за, 2 није гласало).

II

 Одбор је одлучио већином гласова да предложи Народној скупштини да не прихвати следеће амандмане:

 - на члан 1. који су поднели заједно поднели народни посланици Јудита Поповић, Радмила Геров, Миљенко Дерета, Зоран Остојић и Кенан Хајдаревић (3 против, 7 није гласало);

 - на члан 3, који су заједно поднеле народне посланице Снежана Стојановић Плавшић и Весна Ковач (1 против, 9 није гласало);

 - на члан 3, који су заједно поднели народни посланици Мирјана Драгаш, Стефана Миладиновић, Весна Јовицки и Ђорђе Милићевић (2 за, 1 против, 1 уздржан, 6 није гласало);

 - на члан 3, који су заједно поднеле народне посланице Биљана Хасановић Кораћ и Теодора Влаховић (1 за, 2 против, 7 није гласало);

 - на члан 3, који су заједно поднели народни посланици Бојан Костреш, Ђорђе Стојшић, Олена Папуга, Карољ Чизик и Драган Андрић (2 против, 8 није гласало);

 - на члан 3, који су заједно поднеле народне посланице Горица Гајић, Душица Морчев, Милица Војић Марковић, Донка Бановић и Бојана Божанић (1 за, 2 против, 7 није гласало);

 - на члан 6, који су заједно поднеле народне посланице Снежана Стојановић Плавшић и Весна Ковач (3 за, 1 против, 6 није гласало);

 - на члан 6, који су заједно поднеле народне посланице Биљана Хасановић-Кораћ и Теодора Влаховић (1 за, 1 протв, 1 уздржан, 7 није гласало);

 - на члан 6, који су заједно поднеле народне посланице Горица Гајић, Душица Морчев, Милица Војић Марковић, Донка Бановић и Бојана Божанић (1 против, 9 није гласало);

 - на члан 6, који су заједно поднели народни посланици Бојан Костреш, Ђорђе Стојшић, Олена Папуга, Карољ Чизик и Драган Андрић (1 против, 9 није гласало);

 - на члан 6, који су заједно поднели народни посланици Мирјана Драгаш, Стефана Миладиновић, Весна Јовицки и Ђорђе Милићевић (3 за, 7 није гласало);

 - на члан 7, који су заједно поднели народни посланици Горица Гајић, Душица Морчев, Милица Војић Марковић, Донка Бановић и Бојана Божанић (1 уздржан, 9 није гласало);

 - на члан 8, који су заједно поднеле народне посланице Биљана Хасановић-Кораћ и Теодора Влаховић (1 против, 9 није гласало);

 - на члан 8, који су заједно поднеле народне посланице Горица Гајић, Душица Морчев, Милица Војић Марковић, Донка Бановић и Бојана Божанић (1 против, 9 није гласало);

 - на члан 8, који су заједно поднели народни посланици Мирјана Драгаш, Стефана Миладиновић, Весна Јовицки и Ђорђе Милићевић (3 за, 7 није гласало);

 - на члан 8, који су заједно поднели народни посланици Бојан Костреш, Ђорђе Стојшић, Олена Папуга, Карољ Чизик и Драган Андрић (1 против, 9 није гласало);

 - на члан 8, који је поднела народна посланица Злата Ђерић (2 за, 1 против, 7 није гласало);

 - на члан 9, који су заједно поднеле народне посланице Горица Гајић, Душица Морчев, Милица Војић Марковић, Донка Бановић и Бојана Божанић (1 против, 9 није гласало);

 - на члан 10, који су заједно поднели народни посланици Јудита Поповић, Радмила Геров, Миљенко Дерета, Зоран Остојић и Кенан Хајдаревић (1 против, 9 није гласало).

 За известиоца Одбора на седници Народне скупштине, одређена је Милица Дроњак, председница Одбора.

 Трећа тачка дневног реда **– Усвајање закључака са јавног слушања одржаног на тему „Положај ратних ветерана у Србији“**

 Одбор је на основу расправе вођене на јавном слушању „Положај ратних ветерана у Србији“, усвојио следеће

З А К Љ У Ч К Е:

**I** Изузетно је важно утицати на промену свести да ратни ветерани представљају терет друштву.

Важно је што пре донети закон о борачко-инвалидској заштити, којим ће бити извршена кодификација свих прописа из области борачко-инвалидске заштите и тиме поједноставити поступак за остваривање права, као и извршити усаглашавање регулативе у овој области с уставним променама и исту на јединствен начин уредити за целу територију Србије.

У новој законској регулативи и подзаконским актима, потребно је дефинисати појам ратног ветерана, у смислу врсте учешћа у рату, односно оружаним акцијама, територије његовог ратног учешћа, времена проведеног у рату и органа који би ове појмове прецизирао.

**II** Указује се на потребу ревизије корисника борачко-инвалидске заштите, у циљу искључења из заштите неосновано признатих корисника, као и утврђивања реалног војног инвалидитета оним корисницима, којима је признат већи проценат од реалног.

Приликом доношења нових законских решења, треба водити рачуна о томе да се стечена права корисника који испуњавају законске услове, не умањују, већ унапређују.

**III** Потребно је поједноставити процедуру упућивања на лечење корисника борачко-инвалидске заштите у војномедицинске установе, у све рехабилитационе центре и друге установе у којима је започето лечење пацијената, као и поједноставити процедуру замене ортопедских помагала.

Неопходно је размотрити могућност отварања центара за ратну трауму и психолошких саветовалишта.

**IV** Поздравља се иницијатива за изградњу централног спомен-обележја борцима погинулим у претходним ратовима, као знак позитивног става друштва према жртвама рата.

Подржава се иницијатива за израду социјалне карте корисника борачко-инвалидске заштите, ради увођења принципа праведности у даљој расподели средстава намењених овим корисницима.

**V** Осмишљавањем различитих програма и доношењем нових законских решења, потребно је утицати на то да припадници ове популације, ако испуњавају законске услове као и остали кандидати, имају приоритет у запошљавању и остваривању осталих права из друштвеног живота.

Потребно је побољшати сарадњу са Националном службом за запошљавање и Унијом послодаваца и припремити програме за запошљавање ратних ветерана и ратних војних инвалида.

**VI** На основу дефинисаног појма ратног ветерана, потребно је сачинити њихов регистар, у циљу утврђивања могуће материјалне и друге заштите и унапређивања њиховог даљег положаја.

**VII** Неопходно је побољшати сарадњу са министарством надлежним за образовање, ради доношења адекватне правне регулативе за заштиту деце ратних ветерана, кроз доделу стипендија, права на бесплатне уџбенике и давање приоритета у додели ученичких и студентских домова.

 Одбор задужује Пододбор за питања ратних ветерана и жртава ратова од 1991. до 1999. године да прати спровођење ових закључака и да о томе обавештава Одбор.

 Председница је истакла да ће донети закључци, заједно с информацијом са јавног слушања, бити достављени учесницима.

 Четврта тачка дневног реда **– Р а з н о**

Председница је обавестила да је члановима Одбора достављен допис Одбора за праћење стања у области пензијског и инвалидског осигурања Народне скупштине Републике Српске, у циљу успостављања сарадње између два одбора. Подсетила је да Народна скупштина има потписан Меморандум о сарадњи са Народном скупштином Републике Српске.

 Председница је информисала да је члановима Одбора достављен позив на округли сто 10. априла, на тему „Ефикасна сарадња између Народне скупштине и Повереника за заштиту равноправности“, у организацији УСАИД, а заинтересовани чланови могу да се пријаве за учешће секретару овог одбора или Одбора за људска и мањинска права и равноправност полова.

 Седница је завршена у 15, 10 часова.

 СЕКРЕТАР ПРЕДСЕДНИЦА

 Жужана Сич Леви Милица Дроњак